open-index/open-wikipedia-markdown huggingface dataset:
Riborg

**Riborg** er eit kvinnenamn danna av dei gammalhøgtyske orda *rihhi*, 'rik', og *burg*, 'hjelp'.

Riborg har namnedag i Noreg den 7. februar.

## Bruk
Riborg er eit sjeldan namn i Noreg, Danmark og på Færøyane. I Noreg var det 19 kvinner i Danmark 22 som heitte Riborg i 2009.

## Namneberarar
* Riborg Voigt (1806–1883) var namnet på ei dansk kvinne som H. C. Andersen skreiv kjærleiksdikt til.

## Kjelder

* *Denne artikkelen bygger på «[[:nb:Riborg|Riborg]]» frå , den 7. februar 2009.* 
* 
* Namnesøk i Danmarks statistik
Kvadrant i matematikk

Ein **kvadrant**, av latin *quadrans*, 'firedel', er kvar av dei fire delane av eit koordinatsystem, avgrensa av den loddrette og den vassrette aksen. I geometrien vert dei nummererte motsols, med utgangspunkt i kvadranten øvst og til høgre, som er første kadrant. 

Ein sirkel kan òg delast i fire kvadrantar:
# kvadrant frå 0° til 90°
# kvadrant frå 90° til 180°
# kvadrant frå 180° til 270°
# kvadrant frå 270° til 360°

## Kjelder

* *Denne artikkelen bygger på «[[:sv:Kvadrant|Kvadrant]]» frå , den 7. februar 2009.*
Voom HD

**Voom HD** er ein fjernsynskanal eigd av amerikanske Rainbow Media. Voom HD er tilgjengeleg i 35 land i Europa og Asia og sender heile døgeret teksta programproduksjonar i High Definition. I Noreg er fjernsynskanalen tilgjengeleg hjå Canal Digital.

I USA var Voom HD Networks opphavleg eit nettverk av 15 HD-kanalar som alle vart lagde ned i januar 2009. Det er programproduksjonane frå desse kanalane som vert viste på Voom HD.

## Bakgrunnsstoff
* Voom HD Networks
Rikard

**Rikard** og **Richard** er mannsnamn med opphav i gammalhøgtysk *Richart*, sett saman av *ric* som tyder 'mektig' og *hart* som tyder 'hard' eller 'modig'.

Rikard har norsk namnedag den 7. februar.

## Bruk

Richard er eit utbreidd namn i engelskspråklege land, og har ei rekkje kortformer, som Rick, Rich, Dick, Dickie, 

Namnet kjend i Noreg frå 1300-talet. I nyare tid har det vore mest brukt på 1970-talet, då rundt 0,25 % av nyfødde gutar blei kalla Richard. Richard er den mest utbreidde skrivemåten i Noreg, med 3&nbsp;018 brukarar i 2009. 501 heitte Rikard.

## Kjende namneberarar
* Rikard I av Normandie (932-996), greve av Normandie
* Rikard Løvehjerte (1157-1199), engelsk konge
* Rikard III av England (1452-1485), engelsk konge
* Richard Stockton (1764-1828), senator i USA
* Richard Wagner (1813-1883), tysk komponist
* Richard Dadd (1817–1886), engelsk målar
* Rikard Nordraak (1842–1866), norsk komponist
* Richard With (1846–1930), norsk forretningsmann
* Rikard Berge (1881–1969), norsk konservator og folkeminnegranskar
* Richard Hüttig (1904-1934), tysk kommunist
* Richard Herrmann (f. 1919), norsk forfattar og mediemann
* Richard Nixon, (1913-1994), amerikansk president
* Richard Gendall (f. 1924), engelsk kornisk språkforskar
* Little Richard (f. 1932, døypt Richard Wayne Penniman), amerikansk songar
* Richard Dawkins (f. 1941), britisk vitskapsmann
* Richard Wright (1943–2008), britisk musikar
* Richard Gere (f. 1949), amerikansk skodespelar
* Richard Dean Anderson (f. 1950), amerikansk skodespelar, best kjend som MacGyver
* Richard Stallman (f. 1953), amerikansk programmerar og grunnleggjar av GNU-prosjektet
* Richard Fabian Stang (f. 1955), norsk lokalpolitikar

## Kjelder

* *Delar av denne artikkelen bygger på «[[:nb:Rikard|Rikard]]» frå ,  den 7. februar 2009.*
Det store hamskiftet

**Det store hamskiftet** er ei samlenemning for dei sosiale, økonomiske og kulturelle omveltingane i norske bygdesamfunn som skjedde då den norske landbruksdrifta i større grad tilpassa seg marknadsøkonomi og pengehushald. Omgrepet var først bruka av diktaren Inge Krokann i artikkelen «Det store hamskiftet i bondesamfunnet» i *Norsk kulturhistorie* (1942). Krokann daterer tida for hamkiftet til den siste halvdelen av 1800-talet.

## Den nye hamen
Sentralt i hamskiftet var overgang frå sjølvbergingshushald til pengehushald. Frå mellomalderen og til langt ut på 1800-talet var bondeøkonomien ein hushaldsøkonomi, der varebytte eller kjøp og sal berre spelte ein marginal rolle. Etter 1850 la bøndene stadig meir vekt på matvareproduksjon for sal, slik at dei opparbeidde eit økonomisk overskot som kunne gje kapital til nye investeringar.

Som følgje av overgangen til marknadsøkonomi voks det fram nye spesialiserte yrkesgrupper, og det oppstod ein arbeidarklasse. Etter kvart vart òg husmenn og landarbeidarar ein del av denne klassa, medan dei i det gamle standssamfunnet vart rekna til bondestanden. I standssamfunnet gjekk solidaritetsbanda innan gardsfellesskapet. Under hamskiftet forsvann paternalismen mellom arbeidskjøpar og arbeidar.

Kulturelt medførte hamskiftet ein overgang frå tradisjonelt bunden bygdekultur til ein meir europeisk orientert bykultur. Samstundes voks det fram nye motkulturar, med ei pietistisk lekmannsrørsle, fråhaldsrørsle og etter kvart ei målrørsle. Under hamskiftet fekk bygdefolk òg meir og betre utdanning, først gjennom folkehøgskulen.

## Årsaker til hamskifet
I åra før hamskiftet var samfunnsøkonomien gjort meir liberal, med frihandel som internasjonalt ideal. Kommunikasjonane vart bygde ut, framfor alt kom det betre vegar, og etter kvart jarnbane og båtruter.

Utløysande for hamskifet var gode prisar på korn under krimkrigen, kombinert med gode avlingar i desse åra. Samstundes var det utvikla nye landbruksreiskapar som gjorde auka produksjon mogleg, og det vart etablert bankar og låneinstitusjonar som kunne finansiere utbygging i landbruket.

Den viktigaste tekniske nyvinninga var slåmaskina, fordi husdyrbruket vart viktigare enn åkerbruket, og fordi den sparte mest arbeidsfolk i travlaste onna. Slåmaskina dreiv dessutan fram ein ny jordkultur, ho kravde lettdriven jord, god beresterk grunn og god arrondering. Slik vart det òg slutt på utslåttene.

## Datering av hamskiftet
Hamskiftet varte i følgje Inge Krokann frå 1850 til rundt første verdskrigen, andre historikarar meiner hamskiftet byrja tidlegare, andre meiner det byrja seinare. Hamskiftet byrja heller ikkje til same tid over heile landet; endringsprosessane tok først til på det sentrale austlandet og elles i bynære landbruksstrok, og dei skjedde sist i Nord-Noreg.

## Kjelder
* Tore Pryser i Inge Krokann *Det store hamskifet i bondesamfunnet*, Det norske Samlaget 1975 ISBN 82-521-2081-4
* Inge Krokann *Det store hamskifet i bondesamfunnet*, Det norske Samlaget 1975 ISBN 82-521-2081-4

## Bakgrunnsstoff
* Det store hamskiftet ved norgeshistorie.no
Hamskifte

**Hamskifte** vil seia at eit dyr skil seg frå ein gammal ham, ytterlaget på overhuda, og tek i bruk ein ny. Dyr kan kvitta seg med den gamle hamen i flak eller ved å kasta heile hamen. Insektnymfer og slangar skifter ofte heile hamen på ein gong.

Hamskifte kan også brukast i overført tyding, om samfunn som går gjennom større endringar. Det store hamskiftet i norsk historie er døme på ein slik bruk.

## Sjå òg
*Hudskifte
*Hårfelling
*Myting (fjørfelling)
*Metamorfose

## Kjelder
*

## Bakgrunnsstoff
Dei serbiske Karpatane

**Dei serbiske Karpatane** er ein del av Karpatane som ligg i Serbia og vert stundom rekna som ein del av Dei sørlege Karpatane i lag med Banatfjella.

* Miroč (*Miroč planina*) 
* Homoljfjella (*Homoljske planine*)
* Store og vesle Krš (*Veliki i Mali Krš*) 
* Deli Jovan
* Beljanica (*Beljanica planina*) 
* Kučajfjella (*Kučajske planine*) 
* Rtanj (*Rtanj planina*) 
* Ozren og Devica (*Ozren i Devica*)

I Serbia strekkjer Karpatane seg frå nord til sør i austlege område av landet, vest for Velika Morava-dalen, aust for Timokdalen og nord for Nišavadalen.

Sjølv om fjella geologisk sett høyrer til Karpatane, er det berre nyleg at dei har vorte rekna som ein del av denne fjellkjeda. Tidlegare vart fjella feilaktig rekna til Balkanfjella. 

## Kjelder

* *Denne artikkelen bygger på «[[:en:Serbian Carpathians|Serbian Carpathians]]» frå , den 7. februar 2009.*
With a Little Help from My Friends

«**With a Little Help from My Friends**» er ein song skriven av John Lennon og Paul McCartney, og gjeve ut på The Beatles-albumet *[[Sgt. Pepper’s Lonely Hearts Club Band]]* i 1967. Songen vart skriven for og sunge av trommeslagar i Beatles, Ringo Starr. 

## Opphav
Lennon og McCartney skreiv songen ferdig i midten av mars 1967 for at Starr skulle få ein song på albumet. Han vart ei kort stund kalla «Bad Finger Boogie» (seinare inspirasjon for bandnamnet Badfinger), visstnok fordi Lennon skreiv songen på piano ved hjelp av langefingeren etter at peikefingeren var skadd. 

Lennon og McCartney skreiv med vilje songen innanfor eit avgrensa register - bortsett frå den siste tonen, som McCartney arbeidde med Starr for å oppnå. 

Starr insisterte på å endre teksten i den første linja som opphavleg var *«What would you do if I sang out of tune? Would you throw ripe tomatoes at me?»* Dette kom av at han var redd fansen ville kaste tomatar på han om han skulle spele songen på konsertar. Tidlegare hadde George Harrison nemnt at han likte seigmenn, og mange kasta slike på bandet under konsertane deira.

Bandet starta innspelinga av songen same dag som dei tok bileta for omslaget til Sgt. Pepper, 30. mars 1967. 

Rolling Stone plasserte songen på 304. plass på lista deira over dei 500 største songane gjennom tidene. 

## Medverkande
I følgje Ian MacDonald, utanom der anna er nemnt:

*Ringo Starr&nbsp;– solovokal, trommer
*John Lennon&nbsp;– korvokal, kubjølle
*Paul McCartney&nbsp;– korvokal, piano, bassgitar
*George Harrison&nbsp;– korvokal, rytme- og sologitar
*George Martin&nbsp;– Hammondorgel

## Andre utgåver

Songen har vore øvst på den britiske singellista tre gonger. Ein gong då han vart spelt inn av Joe Cocker i 1968, ein andre gong med Wet Wet Wet i 1988 og til slutt då han vart sungen av Sam and Mark i 2004. Cocker syng ein versjon av songen på Woodstock i 1969 og denne er med i dokumentarfilmen om konserten, *3 Days of Peace og Music*. I 1976 spelte Jeff Lynne frå ELO inn ein versjon av songen. 

Wet Wet Wet si utgåve kom ut 9. mai 1988 og låg fire veker på toppen av den britiske singellista. 

## Joe Cocker-versjonen
Joe Cocker si utgåve er radikalt omarrangert med mykje lågare tempo i 6/8-takt og med forskjellige akkordar i mellomapartiet og eit lengre instrumentalparti i starten (med gitar frå Jimmy Page). Denne versjonen har vorte ein av Joe Cocker sine mest kjende songar. I Noreg låg singelen til Cocker 8 veker på VG-lista Topp 10, men kom aldri høgare enn femte plass.

;Medverkande
*Joe Cocker – solovokal
*Jimmy Page – gitar
*Chris Stainton – bass
*Tommy Eyre – organ
*B.J. Wilson – trommer
*Madeline Bell – korvokal
*Rosetta Hightower – korvokal
*Patrice Holloway – korvokal
*Sunny Wheetman – korvokal
## Bakgrunnsstoff
* How B.J. Wilson Rescued a Classic Joe Cocker Track  – om innspelinga av Joe Cocker si utgåve. 

## Kjelder

* *Denne artikkelen bygger på «[[:en:With a Little Help from My Friends|With a Little Help from My Friends]]» frå , den 8. februar 2009.* 
*** oppgav desse kjeldene:*
Lucy in the Sky with Diamonds

«**Lucy in the Sky with Diamonds**» er ein song skriven av John Lennon og Paul McCartney og innspelt av The Beatles for albumet *[[Sgt. Pepper’s Lonely Hearts Club Band]]* i 1967.

## Arrangement
Songen har eit samansett arrangement som er typisk for seinare Lennon-McCartney komposisjonar. Songen skiftar takt frå 6/8 i versa til 4/4 i refrenga. Songen skiftar òg samstundes toneart frå A dur i versa til B♭ dur i delen før refrenget eller mellomspelet til G-dur i refrenget. Han består av ein enkel melodi (liknande ein barnesong) sungen av Lennon.

## Medverkande
* John Lennon: solovokal og harmonivokal, rytmegitar, akustisk gitar og piano. 
* Paul McCartney: Lowreyorgel, bass og harmonivokal.
* George Harrison: sologitar og tamboura.
* Ringo Starr: trommer og tamburin
* George Martin – piano

## Tekst og tittel
I følgje the Beatles kom son til Lennon, Julian, heim frå barnehagen ein dag i 1966 med ei teikning av ei klasseveninne, Lucy. Han viste teikninga til faren og skildra bilete som «Lucy – in the sky with diamonds»

I følgje Paul McCartney var dei aldri klar over referansen til LSD i tittelen før nokon gjorde dei merksam på dette, men dette var det visst få som trudde på. Lennon stadfesta dette i eit intervju i 1971 og produsent George Martin nekta for at tittelen var ein referanse til LSD i boka *The Complete Beatles Recording Sessions* av Mark Lewisohn. Lewisohn skriv likevel at det ikkje kan vere tvil om at det var nettopp slike stoff som gav slike fargerike tekstbilete hos Lennon

## Andre versjonar

Den mest suksessrike nyinnspelinga av songen vart gjort av Elton John i 1974 med korvokal og gitar av John Lennon (som nytta pseudonym Dr. Winston O’Boogie). Singelen gjekk til topps på den amerikanske Billboard pop-lista i to veker i januar 1975.

Andre artistar som har spelt inn songen eller framført han på konsertar er The Hooters, Queensryche, Frank Zappa, Katie Melua, Grateful Dead, The Black Crowes, Bono og Natalie Cole.

## Kjelder

* *Denne artikkelen bygger på «[[:en:Lucy in the Sky with Diamonds|Lucy in the Sky with Diamonds]]» frå , den 8. februar 2009.* 
** * oppgav desse kjeldene:*
** Paul McCartney's BBC Interview
When I’m Sixty-Four

«**When I’m Sixty-Four**» er ein kjærleikssong av The Beatles, skriven av Paul McCartney (men tilskriven Lennon/McCartney). Han vart gjeve ut i 1967 på albumet deira *[[Sgt. Pepper’s Lonely Hearts Club Band]]*.

Songen vert sungen av ein ung mann til kjæraste sin og omhandlar planane hans om å eldast i lag med ho. Sjølv om songen omhandlar det å verte gamal, var det ein av dei første songane McCartney skreiv, då han var seksten. The Beatles nytta han i dei tidlege dagane som ein song dei spelte om forsterkarane deira braut saman eller straumen for. Både produsent George Martin og forfattar Mark Lewisohn spekulerer i om McCartney har tenkt på songen under innspelinga av *Sgt. Pepper* fordi faren hans vart 64 tidlegare i 1966.

Songen vart nesten gjeve ut på singel som B-side til anten «Strawberry Fields Forever» eller «Penny Lane». I staden valde Martin å gje ut ei dobbel A-side. Singelen nådde ikkje førsteplassen i Storbritannia, som den første Beatles-singelen sidan 1963.

Ein klarinettrio er langt framme i songen, noko som er uvanleg i dei fleste musikksjangrar, men særleg i rock and roll. Instrumenteringa vart gjort av Martin etter ønske frå McCartney om å få inn ei kjensle av gamaldags musikk ved å nytte klarinettar «på ein klassisk måte»

Songen vart spelt inn 6. desember 1966, under ein av dei første innspelingsdagane til det kommande *Sgt. Pepper’s Lonely Hearts Club Band*. Klarinettane vart spelt inn 21. desember.

## Medverkande
*Paul McCartney – solo- og korvokal, bassgitar, piano
*John Lennon – korvokal, sologitar
*George Harrison – korvokal, gitar
*Ringo Starr – trommer, røyrbjeller
*Robert Burns, Henry MacKenzie, Frank Reidy – to klarinettar, bassklarinett
:Personell per MacDonald utanom der anna er nemnt

## Andre versjonar
Andre artistar har spelt inn sine eigne utgåver av songen, mellom anna John Denver og Keith Moon.

Ivar Medaas gav ut ein nynorsk versjon kalla "Når eg er 67" i 1968. med tekst av Johannes Gjerdåker. Den nynorske teksten er i all hovudsak ei ordrett omsetjing av originalteksten til Paul McCartney, bortsett frå at alderen er auka frå 64 til 67.

## Bakgrunnsstoff
* Tekst 
* BBC-serie med same namn

## Kjelder

* *Denne artikkelen bygger på «[[:en:When I’m Sixty-Four|When I’m Sixty-Four]]» frå , den 8. februar 2009.* 
** * oppgav desse kjeldene:*

*
* 
* 

* 
*
Fiksdal kyrkje

**Fiksdal kyrkje** er ei langkyrkje i Fiksdal i Vestnes kommune i Møre og Romsdal fylke. Kyrkja er frå 1866 og bygd i gotisk stil Ho er bygd i treverk (tømmer) av byggmeister Gjert Lien, Nordfjord. Arkitekt var Jacob Wilhelm Nordan. Ho blei restaurert i 1966 til 100-årsminne. Restaureringa vart leia av konservator Ola Seter. Kyrkja har 200 sitjeplassar. Det er kyrkjegard ved kyrkja.

Altartavla frå 1716 og preikestolen frå 1718 kom opphavleg frå kapellet ved Reknes hospital i Molde. I 1960 fekk kyrkja nytt pipeorgel. Tidlegare stod det eit eldre orgel i kyrkja frå 1923.

## Referansar

## Bakgrunnsstoff
* 
*
Vestnes kyrkje

**Vestnes kyrkje** er ei langkyrkje på Helland i Vestnes kommune i Møre og Romsdal fylke. Kyrkja er frå 1872 og bygd i treverk. Kyrkja har 480 sitjeplassar. Det er kyrkjegard ved kyrkja. 

Eit krusifiks på alteret har *Jens Bjelke og hustruens* initialar. Krusifikset er frå 1639. 

## Bakgrunnsstoff
*
* 
*
Vike kyrkje i Romsdal

**Vike kyrkje**, tidlegare *Vike kapell*, er ei langkyrkje på Vike (Vikebukt) i Vestnes kommune i Møre og Romsdal fylke. 

Kyrkja er frå 1970 og bygd i betong og limtre. Arkitekt var O.S. Solheim. Kyrkja har 200 sitjeplassar. Det er kyrkjegard ved kyrkja.

## Kjelder

*
*
Vike kyrkje

Det er fleire kyrkjer som heiter **Vike kyrkje**:

* Vike kyrkje i Nordhordland &ndash; i Lindås kommune i Hordaland fylke
* Vike kyrkje i Romsdal &ndash; i Vestnes kommune i Møre og Romsdal fylke
Tresfjord kyrkje

**Tresfjord kyrkje** er ei åttekantkyrkje på Sylte inst i Tresfjorden i Vestnes kommune i Møre og Romsdal fylke. Kyrkja er frå 1828 og er bygd i lafteverk og kledd med bordkledning. Arkitekt var Erik Kroken. Ho er den eldste kyrkja i Vestnes kommune. Kyrkja har 270 sitjeplassar. Det er kyrkjegard ved kyrkja. 

Tresfjord kyrkje blei restaurert til 100-årsminne i 1927&ndash;1929. Ho blei grundig reparert og restaurert igjen i 2006&ndash;2007, etter at ho ein periode måtte støttast opp med wire. Kyrkja er rikt dekorert, og noko av interiøret er frå ei tidlegare kyrkje. 

## Historie
«Sulta kirkja» er nemnt i Trondhjems reformats 1589. Kjeldene tyder på at det rundt 1600 sto to kyrkjer på Sylte (eller Kyrkjesylte) i Tresfjord, ei gammal forfallen og ei nyare. I 1690 vart det oppført ei korskyrkje av treverk litt lenger vest for noverande bygg. Tårnet var relativt høgt og plassert midt på, veggane var kledd med bord. Material fra 1690-bygget vart gjenbrukt og er framleis å finne i gardsbygg i området. Eit sakristiglas frå 1634 vart brukt i kyrkja frå 1690, gjenbrukt i eit våningshus og er no på museum i Trondheim. Sakristiglaset er blyinnfatta og har tekst og bilete i fleire fargar. Preikestolen og ein del anna inventar brukt opp att i noverande bygg. Kyrkja med tilhøyrande eigedom vart i 1721 selgd og kjøpt tilbake av 84 bønder i 1782 (Tresfjord kommune innløyste desse kyrkjelutane i 1902).

## Bilete

Tresfjord kirke innvendig.jpg|Foto frå kirkenorge.no
Tresfjord kyrkje.JPG|Tresfjord kyrkje sett mot nord.
File:Tresfjord kyrkje sør.JPG|Kyrkja sett mot sør.


## Kjelder

## Bakgrunnsstoff
* Om Tresfjord kyrkje i Kyrkjebyggdatabasen
*
Hustad kyrkje i Fræna

**Hustad kyrkje** er ei einskipa langkyrkje på Hustad i Hustadvika kommune i Møre og Romsdal fylke. Kyrkja er frå 1875 og bygd i treverk. Ho har kring 350 sitjeplassar. Arkitekt for kyrkja var Jacob Wilhelm Nordan og ho er reist av byggmeister Jacob Digre.

Det er kyrkjegard ved kyrkja.

Kyrkja som står no er den tredje kyrkja på Hustad. Den første var ei stavkyrkje som brann ned i 1718. Om ho stod på same plassen som no veit ein ikkje. Soknet var utan kyrkje i 20 år før det fekk ny. Den nye kyrkja vart bygd i 1738 av tømmer, var raudmåla og hadde krossform. Denne kyrkja stod omtrent på same plassen som kyrkja i dag og vart riven for å gje plass til den nye.

## Kjelder

## Bakgrunnsstoff
* 
*
Vågøy kyrkje

**Vågøy kyrkje** er ei einskipa langkyrkje på Ytre Hoem i Hustadvika kommune i Møre og Romsdal fylke. Ho er frå 1904 og bygd i treverk. Ole Havnæs var arkitekt. Kyrkja blei restaurert i 1984. Kyrkja har 450 sitjeplassar. Det er kyrkjegard ved kyrkja. 

## Kjelder
* Harald Aas: «Vågøy kyrkje» på nettstaden til Fræna kommune

## Bakgrunnsstoff
* 
*
Bud kyrkje

**Bud kyrkje** er ei krosskyrkje i Bud i Hustadvika kommune i Møre og Romsdal fylke. Kyrkja er frå 1717 og bygd i treverk. Kyrkja blei restaurert i 1830. Ho har 250 sitjeplassar. Det er kyrkjegard ved kyrkja. 

Bud har vore kyrkjestad sidan høgmellomalderen. Tidlegare stod det ei stavkyrkje på staden, men ho brann ned i 1709 etter eit lynnedslag. Nokre år seinare vart ei krosskykje innvigd, i 1717. I 1832 brann det igjen i Bud kyrkje og kyrkja fekk etter det den løkforma kuppelen. 

Under den andre verdskrigen vart tårnet tatt ned av tyske soldatar. Grunnen var at tårnet var til hinder for Ergan kystfort som låg like ved kyrkja. Tårnet vart oppbevart på ein låve til det vart sett på plass igjen i 1947.

## Kjelder
* 

### Referansar

## Bakgrunnsstoff
* Hustadvika kyrkjelege fellesråd
* 
* 
* Arkivverket: Prestegjeld og sogn i Møre og Romsdal
Myrbostad kyrkje

**Myrbostad kyrkje** er ei einskipa langkyrkje på Indre Fræna i Hustadvika kommune i Møre og Romsdal fylke. Kyrkja er frå 1880 og bygd i treverk. Arkitekt var Johannes Henrik Nissen. Kyrkja blei restaurert i 1973. Ho har kring 400 sitjeplassar. Det er kyrkjegard ved kyrkja. 

## Bakgrunnsstoff
* 
*
Sira kyrkje

**Sira kyrkje**, også kjent som **Eresfjord kyrkje**, er ei åttekantkyrkje i Eresfjord i Molde kommune i Møre og Romsdal fylke. Kyrkja er frå 1869 og bygd i treverk. Ho har 307 sitjeplassar. 

Til omkring 1709 stod ei stavkyrkje truleg med påbygde krossarmar i tømmer på staden. Stavkyrkja var då i svært dårleg stand og ei ny krosskyrkje i tømmer vart sett opp i staden, material frå stavkyrkja kan ha blitt brukt i den nye krosskyrkja. Utover 1800-talet vart krosskyrkja for lita etter krava og det var trong om reparasjon. I 1868-1869 vart åttekantkyrkja sett opp og krosskyrkja riven. Jubileumsskriftet (red Leirvoll, 1994) oppgjev ikkje arkitekt, men nemner at soknepresten fekk tilsendt teikningar av ein forlenga åttekant og at dei desse til grunn for bygginga. Det var til dels dei same tømrarane som sette opp Eikesdal kyrkje to år før, det er ei lita langkyrkje med takryttar.

## Bakgrunnsstoff
* 
* 
*
Nesset kyrkje

**Nesset kyrkje** er ei langkyrkje i Eidsvåg i Molde kommune i Møre og Romsdal fylke. 

Kyrkja er frå 1878 og bygd i treverk. 
Ho har 250 sitjeplassar. 
Kyrkjegarden ved kyrkja plar kallast Eidsvåg kyrkjegard.

## Bakgrunnsstoff
* 
*
Røde Kors Ungdom

**Røde Kors Ungdom** er ungdomsorganisasjonen til Norges Røde Kors. Målgruppa for organisasjonen er ungdomar mellom 13 og 30 år. Noverande leiar er Solveig Ugland frå Vestland. Ho tok over som leiar etter Robert Flobergseter frå Østfold.

## Historie
Organisasjonen såg dagens lys 10. oktober 2002 i Bergen, då landsmøtet til Norges Røde Kors, vedtok å opprette ein eigen ungdomsorganisasjon med 285 mot 68 røyster. Denne erstatta den tidlegare ungdomsorganisasjonen, Ungdommens Røde Kors (URK), og blei ei eiga eining for ungdom mellom 13 og 30. Lars Nehru Sand blei vald inn som leiar, og sat ut perioden til 2005. Camilla Helgesen frå Nordland sat som leiar i perioden 2008-2010, medan Aleksander Vallestad frå Hordaland sat i perioden 2005-2008.

Røde Kors Ungdom sin føremålsparagraf er:
:"*Røde Kors Ungdom arbeider for å nedkjempe urettferd og fremje forståing og toleranse. Vi seier tydeleg ifrå når respekten for menneskeverd vert krenkt. Vårt engasjement og våre handlingar skal gjere verda til ein betre stad!" *

## Organisering
Organisasjonen er oppbygd med Landsrådet for Røde Kors Ungdom på toppen (tidl. ungdomsrådet) som har det øvste ansvaret for organisasjonen. Det er ved sentral ungdomskonferanse, juni 2008, vedteke ny struktur for oppbygging av landsrådet. Totalt består ungdomsrådet av ni personar: ein leiar, ein organisatorisk- og ein politisk nestleiarar, to medlemmar for 2 år, og to medlemmar for eitt år og to varamedlem for kvar seg eitt og to år.

## Kjelder

## Bakgrunnsstoff
* Røde Kors Ungdom
Nirvanadagen

**Parinirvana-** eller **nirvanadagen** er ei høgtid innan mahayana-buddhismen til minne om då Buddha oppnådde fullstendig nirvana då den fysiske kroppen hans døydde. Dagen blir hovudsakleg feira den 15. februar, men nokre markerer han den 8. februar. Nirvanadagen blir særleg markert i Aust-Asia, i tillegg til nokre vestlege buddhistiske grupper.

I løpet av dagen kan ein lesa frå Nirvanasutra, som skildrar dei siste levedagane til Buddha. Ein kan også utføra meditasjon og vitja buddhisttempel og kloster. 

## Kjelder

* *Denne artikkelen bygger på «[[:en:Parinirvana Day|Parinirvana Day]]» frå , den 8. februar 2009.* 
 
* BBC Holiday Page
Rekombinasjon

**Rekombinasjon** (av latin *re*, 'på nytt' og kombinasjon) eller *mixis* viser til blandinga av gena til to celler. Prosessen er vanleg i samband med kjønna formeiring, der arvematerialet i eit par kromosom blir omfordelte slik at ein får to kromosom med nye genkombinasjonar. 

Den vanlegaste forma for rekombinasjon finn stad under meiose, det vil seia danninga av kjønnsceller, og fører til at sysken som ikkje er einegga får ulikt arvemateriale. Rekombinasjon fører til variasjon innan ein populasjon, og er derfor ein viktig evolusjonsfaktor.
Vandring

**Vandring** eller **migrasjon** viser til det å flytta frå eit område til eit anna, og er noko menneske og dyr gjer. Enkeltindivid eller grupper kan vandra som følgje av mangel på ressursar, ønske om betre klima eller trugsmål der ein levde før. Menneske kan også ha fleire sosiale grunnar til å vandra.

## Sjå òg
* folkevandring
*innvandring
*utvandring
*dyretrekk
*fugletrekk
Gendrift

**Gendrift** viser til den tilfeldige endringa av genforrådet til ein populasjon. I tillegg til det naturlege utvalet kan òg tilfeldige hendingar påverka kva individ som lukkast best i å overleva og formeira seg. Prosessen er altså uavhengig av om gena til individa gjev dei fordelar eller ulemper. 

Gendrift er ein evolusjonsfaktor som mellom anna kan føra til at fråskilde populasjonar får ulike arveeigenskapar over tid. Ho har ein sterk tendens til å vera sterkare i små populasjonar.
Reidar Hjermstad

**Reidar Hjermstad** () er ein norsk tidlegare langrennar, skiskyttar og friidrettsutøvar som var aktiv på nasjonalt toppnivå i perioden 1961 til 1973. Han var medlem av Hernes IL i Elverum.

## Fremste prestasjonane
I 1963 vann Hjermstad både 15- og 50-kilometeren under Lahti-spelen, femmila vann han med over tre minuttars margin til landsmannen Sverre Stensheim. For prestasjonane i Lahti vart han kåra til «Årets idrettsnamn» av Norske Sportsjournalisters Forbund. Hjermstads beste OL-resultat kom på femmila under OL 1972 i Sapporo, der han kom på fjerdeplass. Pål Tyldum og Magne Myrmo sikra norsk dobbeltsiger på distansen.

### Medaljar og besteplasseringar i internasjonale meisterskap og renn
* 1961: Nr 7 på femmila i Holmenkollen.
* 1962: Nr 2 på femmila i Holmenkollen.
* 1963: Vinnar av både 15-kilometeren og femmila i Lahti.
* 1965: Nr 5 på 15 km i Lahti.
* 1966: Nr 12 på 15 km i Lahti.
* 1968: Nr 5 på femmila i Lahti, og nr 8 på femmila i OL i Grenoble.
* 1969: Nr 8 på femmila i Holmenkollen.
* 1971: Nr 3 på femmila i Lahti.
* 1972: Nr 4 på femmila under olympiameisterskapet i Sapporo.
* 1973: Nr 4 på femmila i Holmenkollen.

### Medaljar og besteplasseringar i norgesmeisterskap
*Ski-NM 1961: Bronsemedalje på femmila, Trondheim.
*Ski-NM 1962: Nr 4 på femmila, Skien.
*Ski-NM 1963: Gullmedalje på 15 km, Lørenskog, sølv på femmila i Kristiansand.
*Ski-NM 1964: Gullmedalje på femmila, Bærum.
*Ski-NM 1965: Nr 5 på 15 km, Fåberg.
*Ski-NM 1966: Nr 11 på 30 km på heimstaden Hernes.
*Ski-NM 1967: Sølvmedalje på tremila, Skorovatn.
*Ski-NM 1968: Gullmedalje på 15 km, Bærum.
*Ski-NM 1969: Gullmedalje på femmila, Alvdal.
*Ski-NM 1970: Sølvmedalje på femmila, Meldal.
*Ski-NM 1971: Bronsemedalje på femmila, Fåberg.
*Ski-NM 1972: Nr 4 på tremila, Tydal.
*Ski-NM 1973: Nr 5 på 15 km, Lillehammer.

I 1967 vart han norgesmeister i 3 x 10 kilometer stafett for Hernes IL.

## Skiskyting
1960: Norgesmeister i skiskyting i Sørkedalen, Oslo.

## Friidrett
Han var også ein dyktig friidrettsutøvar, fekk mellom anna bronse i NM på 10 000 m i 1962 med tida 30.22,6. I friidrett tevla han først for Hernes IL, men i perioden 1963-68 representerte han IK Tjalve i Oslo. Hans personlege rekordar er 14.15,8 på 5 000 m (1964), og 30.02,0 på 10 000 m då han representerte Noreg i landskamp mot Danmark på Bislett i 1962.

Han vart tildelt Morgenbladets Gullmedalje i 1963 og Holmenkollmedaljen i 1971.

## Kjelder
* *Sportsboken*, aktuelle årgangar
Songen Magical Mystery Tour

«**Magical Mystery Tour**» er ein song av The Beatles og opningssporet på albumet Magical Mystery Tour frå 1967. Albumet var filmmusikk til ein fjernsynsfilm med same namn og i motsetnad til dei andre temasongane frå dei fire tidlegare Beatles-filmane, så vart ikkje songen ein like stor hit. 

Songen er skriven av Lennon/McCartney 

Innspelinga av songen starta 25. april 1967, mindre enn ei veke etter siste innspelingsdag for *[[Sgt. Pepper’s Lonely Hearts Club Band]]*. Utgåva ein kan høyre i filmen er noko annleis, først og fremst i introduksjonen som er spelt inn på nytt og litt utvida. 

## Medverkande
*Paul McCartney – solovokal, piano, bass, røyta til sirkusdirektøren
*John Lennon – solovokal, korvokal, akustisk rytmegitar, perkusjon
*George Harrison – korvokal, sologitar, perkusjon
*Ringo Starr – trommer, perkusjon
*Mal Evans – perkusjon
*Neil Aspinall – perkusjon
*David Mason – trompet
*Elgar Howarth – trompet
*Roy Copestake – trompet
*John Wilbraham – trompet
:Personell per *The Beatles Bible*

## Andre utgåver
«Magical Mystery Tour» har vorte spelt på plate eller på konsertar av fleire andre band, mellom anna Cheap Trick, Type O Negative og Ambrosia.

## Kjelder

**Denne artikkelen bygger på «[[:en:Magical Mystery Tour (song)|Magical Mystery Tour (song)]]» frå ,  den 8. februar 2009.* 
*** oppgav desse kjeldene:*
*
Your Mother Should Know

**«Your Mother Should Know»** er ein song av The Beatles frå albumet deira *[[Magical Mystery Tour]]* frå 1967. Songen er skriven av Paul McCartney, men tilskriven på vanleg vis Lennon/McCartney.

«Your Mother Should Know» er ein nostalgisk, «feel-good» song frå McCartney, i same sjanger som «When I'm Sixty-Four», men med mindre innhald. Komposisjonen er i røynda berre eit refreng som vert repetert tre gonger: 

::*Let's all get up og dance to a song*
::*That was a hit before your mother was born.*
::*Though she was born a long, long time ago*
::*Your mother should know (Your mother should...)*
::*Your mother should know (...know.)*
::*Sing it again.*

Tittelen og refrenget er inspirert frå filmen *[[A Taste of Honey]]* der ein av replikkane er «Your mother should know».

Songen vart spelt inn i to omgangar, første gong 22. og 23. august og så 29. september 1967 og songen er derfor ein miks av mono og stereo, elles ikkje uvanleg for songar spelt inn på 1960-talet. 

I filmen *[[Magical Mystery Tour]]* vart «Your Mother Should Know» framført sist medan The Beatles kjem dansande ned i kvitt til ein ballsal og i følgje med damer. Denne songen var for øvrig den siste innspelinga som manageren Brian Epstein fekk oppleve. Han døydde fire dagar seinare, den 23. august 1967.

## Medverkande
*Paul McCartney &ndash; solo- og korvokal, bassgitar, piano
*John Lennon &ndash; korvokal, Hammondorgel, cymbalar
*George Harrison &ndash; korvokal, gitar
*Ringo Starr &ndash; trommer, tamburin
*George Martin &ndash; plateprodusent
:Personell per Ian MacDonald

## Kjelder


* *Denne artikkelen bygger på «[[:nb:Your Mother Should Know|Your Mother Should Know]]» frå , den 8. februar 2009.* 
** * oppgav desse kjeldene:* 
*** Bård Ose, *Beatles hele livet*, Bergen 1999
* 
* 


## Bakgrunnsstoff
* Songteksten 
* Alan W. Pollacks notat om songen
I Am the Walrus

«**I Am the Walrus**» er ein song av The Beatles frå 1967, skriven av John Lennon og tilskriven Lennon/McCartney. Lennon hevdar at han skreiv dei første linjene medan han var påverka av LSD. Songen var ein del av filmmusikken til fjernsynsfilmen og det påfølgjande albumet *[[Magical Mystery Tour]]* og var B-sida til hitsingelen «Hello, Goodbye».

Lennon komponerte ein avantgarde song som kombinerte tre songar han hadde arbeidd på. Då han fekk vite at ein lærar på den gamle skulen hans fekk studentane til analysere tekstane til The Beatles, skreiv han eit ekstra vers som berre var meiningslaust.

Kvalrossen (*walrus*) er ein referanse til kvalrossen i Lewis Carroll sin «The Walrus and the Carpenter» (frå boka *[[Through the Looking-Glass]]*).

## Opphav

Opphavet til teksten kom då Lennon vart inspirert av ei sirene han høyrde i heime sin. Lennon skreiv linja *Mis-ter cit-y police-man* til rytmen av sirena. Den andre ideen var eit kort rim om Lennon som sit heime i hagen sin, medan den siste var eit meiningslaus tekst om å sitje på ein corn flake. Han klarte ikkje å skrive ferdig dei tre ideane, og kombinerte dei i staden til ein song. 

## Innspeling
«I Am the Walrus» var den første studioinnspelinga Beatles gjorde etter at manageren deira Brian Epstein døydde i august 1967. George Martin arrangerte og la til instrument som strykarar og blåsarar og eit 16 mann stort kor, som gjorde ymse rop og hyl.

Den dramatiske slutten på songen inneheld eit par linjer frå Shakespeare sin *[[King Lear]]* (Akt IV, scene VI), frå ei radioteaterframføring i BBC.

## Medverkande
*John Lennon&nbsp;– solovokal, elektrisk piano, Mellotron
*Paul McCartney&nbsp;– bassgitar, tamburin, korvokal
*George Harrison&nbsp;– elektrisk gitar, korvokal
*Ringo Starr&nbsp;– trommer
*Orkestrert, dirigert og produsert av George Martin
*Studiomusikarar&nbsp;– strykarar og blåseinstrument
*Mike Sammes singers&nbsp;– korvokal
*Ray Thomas&nbsp;– korvokal
*Mike Pinder&nbsp;– korvokal
*Engineered by Geoff Emerick og Ken Scott
*Miksa av Geoff Emerick og John Lennon

## Andre utgåver
Fleire andre artistar har spelt songen på plate eller konsertar, mellom anna Spooky Tooth, Leo Sayer Klaus Lage, Men Without Hats, Oasis, Jim Carrey, Die Toten Hosen, Styx og Bono.

Opningslinja *«I am he as you are he as you are me and we are all together.»* vert sitert i songen «South California Purples» av Chicago.

## Kjelder


* *Denne artikkelen bygger på «[[:en:I Am the Walrus|I Am the Walrus]]» frå , den 8. februar 2009.* 
** * oppgav desse kjeldene:*
** Songfacts - I Am The Walrus 
** Miles, Barry. *Paul McCartney - Many Years From Now*. Secker & Warburg, 1997. side 357. ISBN 0-436-28022-1.


## Bakgrunnsstoff
*
The Fool on the Hill

«**The Fool on the Hill**» er ein song av The Beatles både skriven og sunge av Paul McCartney (tilskriven Lennon–McCartney) og spelt inn i 1967. Han kom ut på albumet og EP-en *[[Magical Mystery Tour]]* og presentert i filmen ''Magical Mystery Tour'' med eit filmklipp filma nær Nice i Frankrike 30. og 31. oktober 1967. Songen nådde kanskje eit enno breiare publikum då han vart ein hitsingel for Sérgio Mendes & Brasil '66 i 1968.

## Medverkande
*Paul McCartney – vokal, piano, akustisk gitar, blokkfløyte, bass, tinnfløyte
*John Lennon – munnspel, munnharpe
*George Harrison – akustisk gitar, munnspel
*Ringo Starr – trommer, maracas, zill
*Christopher Taylor – fløyte
*Richard Taylor – fløyte
*Jack Ellory – fløyte

Personell per Ian MacDonald. Fløytistane frå Mark Lewisohn.

## Sérgio Mendes & Brasil '66-versjonen

Sérgio Mendes & Brasil '66 spelte inn «Fool on the Hill» i ein enkel bossanova-stil med strykarar.  Songen vart sungen av Lani Hall og gjeven ut på singel. Singelen vart ein stor hit og nådde sjetteplassen på den amerikanske ''Billboard'' Hot 100-lista. Han låg òg ei veke på toppen av easy listening-lista. Songen kom ut på Mendes-albumet *[[Fool on the Hill av Sergio Mendes|Fool on the Hill]]*. 

## Andre versjonar

## Kjelder

* *Denne artikkelen bygger på «[[:nb:The Fool on the Hill|The Fool on the Hill]]» frå , den 8. februar 2009.* 
** * oppgav desse kjeldene:*
* 
* 
* 
* 
* 
*
Flying

«**Flying**» er ein instrumentalsong av The Beatles som først vart gjeve ut i 1967 på albumet *[[Magical Mystery Tour]]*. I Europa kom albumet som ein dobbel EP og i USA som ein LP.

Dette er ein sjeldan instrumental til å vere The Beatles, den første sidan «Cry for a Shadow» i 1961. Dette var den første songen som er tilskriven til alle fire medlemmane av bandet; Lennon/McCartney/Harrison/Starkey. Den andre songen som vart tilskriven alle fire var «Dig It» frå albumet *[[albumet Let It Be|Let It Be]].*

*Flying* vart spelt inn 8. september 1967 med mellotron, gitar, bass, maracas, trommer. 28. september vart det lagt opp fleire lag med bandsløyfer.

## Medverkande
*John Lennon – ordlaus vokal]], mellotron, Hammondorgel, lydeffektar
*Paul McCartney – ordlaus vokal, bass, gitar
*George Harrison – ordlaus vokal, guitar
*Ringo Starr – ordlaus vokal, trommer, maracas, lydeffektar

## Kjelder

* *Denne artikkelen bygger på «[[:nb:Flying|Flying]]» frå , den 8. februar 2009.*
Blue Jay Way

«**Blue Jay Way**» er ein song skriven av George Harrison. Han vart først spelt inn og gjeve ut av The Beatles på albumet *[[Magical Mystery Tour]]* i 1967.

Namnet på songen kom frå ei gate høgt oppe i Hollywood Hills der ein ser ned på Sunset Boulevard med eit panoramautsyn over Hollywood og mykje av Los Angeles. For å kome til gata må ein følgje ei relativt komplisert køyrerute, som ikkje vert lettare ei tåkete natt, noko som skapte grunnlaget for innleiinga: 
:«*There's a fog upon L.A. *
:*And my friends have lost their way*» 

I følgje Harrison: «Derek Taylor vart seint ute. Han ringte for å seie at han kom seinare. Eg fortalde han på telefonen at huset var i Jay Way og han sa at han nok skulle finne det. Han kunne alltids spørje ein politikonstabel. Så eg venta og venta. Eg var verkeleg sliten etter flyturen, men eg ville ikkje leggje meg før han kom. Det var tåke og det vart seinare og seinare. For å halde meg vaken og for å få tida til å gå medan eg venta, skreiv eg ein song om ventinga på han i Blue Jay Way. Det fanst eit lite hammondorgel i hjørnet av huset som eg ikkje hadde oppdaga før då... så eg rota litt rundt på det og songen vart til.»

## Medverkande
I følgje Ian MacDonald:

*George Harrison &ndash; solovokal, Hammondorgel, korvokal
*John Lennon &ndash; korvokal, Hammondorgel
*Paul McCartney &ndash; korvokal, bassgitar
*Ringo Starr &ndash; trommer, tamburin
*Ukjend studiomusikar &ndash; cello

## Kjelder

* *Denne artikkelen bygger på «[[:nb:Blue Jay Way|Blue Jay Way]]» frå , den 8. februar 2009.* 
** * oppgav desse kjeldene:*
* 
* 
*
Gjermund Eggen

**Gjermund Eggen** () var ein langrennar, skiprodusent og gardbrukar frå Engerdal. Han var på topp i perioden 1964-69, men la ikkje opp før etter 1974-sesongen. Eggen var medlem i Engerdal Sportsklubb. Jo Eggen var tvillingbroren hans.

## Fremste prestasjonane
Eggen vart den store vinnaren under VM på ski i Oslo i 1966, med gull på 15 km, 50 km og på stafetten. Han mislukkast på åpningsdistansen 30 km og vart nr 16. På 15 km vart det norsk storeslem, Eggen vann med 15 sekundars margin til Ole Ellefsæter med Odd Martinsen på tredjeplass. Eggen gjekk så sisteetappen på det norske stafettlaget som vann gull, før han runda av meisterskapen med gull på femmila. På denne distansen opna han roleg, men ein sterk avslutning gjorde at han slo finnen Arto Tiainen med 10,4 sekundar.

Eggen vart norgesmeister tre gonger, første gong i 1964 (30 km). Dei to siste meisterskapstittelane vann han i gullåret 1966 (30 km og 50 km), dessutan var han det året på Engerdal SK sitt tremannslag som vann stafetten.
  
### Medaljar og besteplasseringar i internasjonale meisterskap og renn
* 1964: Nr 3 på femmila i Holmenkollen
* 1965: To fjerdeplassar; på 15 km i Holmenkollen og 30 km i Falun
* 1966: Verdsmeister på 15 km og 50 km og i 4x10 km stafett i Oslo
* 1967: Nr 2 på 15 km i Lahtis
* 1968: Vinnar av tremila i Falun, nr 3 på femmila i Holmenkollen og på 15 km i Lahti
* 1969: Nr 1 på 15 km og nr 3 på 50 km i Lahtis
* 1970: Nr 12 på 15 km i Lahtis
* 1971: Nr 12 på 15 km og 50 km i Holmenkollen
* 1974: Nr 10 på femmila i Holmenkollen

### Medaljar og besteplasseringar i norgesmeisterskap
*Ski-NM 1963: Nr 6 på femmila i Kristiansand
*Ski-NM 1964: Gullmedalje på tremila på Voss, sølv på femmila i Bærum og bronse på 15 km på Voss
*Ski-NM 1965: Sølvmedalje på 15 km og bronsemedalje på 30 km på Fåberg
*Ski-NM 1966: To gullmedaljar; 30 km på Hernes og 50 km på Rena. Sølvmedalje på 15 km på Hernes
*Ski-NM 1967: Nr 8 på tremila, Skorovatn
*Ski-NM 1968: Nr 4 på 15 km, Bærum
*Ski-NM 1969: Nr 9 på 15 km, Alvdal
*Ski-NM 1971: Sølvmedalje på tremila, Fåberg
*Ski-NM 1972: Nr 9 på tremila, Tydal
*Ski-NM 1973: Nr 7 på 15 km, Lillehammer
*Ski-NM 1974: Nr 4 på 15 km, Selbu

Eggen vann stafettgull med Engerdal Sportsklubb under NM 1966.

## Ymse
Gjermund Eggen vart tildelt både Sportsjournalistenes statuett som ”Årets idrettsnamn” og Morgenbladets Gullmedalje i 1966. I 1968 vart han tildelt Holmenkollmedaljen. I heimkommunen Engerdal er han heidra med ei statue som vart avduka 5. august 2006, ved sida av skimuseet.

Eggen gav i 1966 ut boka *3 x Gull*. Han song også inn fleire melodiar som vart utgitt på plate. Etter han slutta med langrenn, starta han opp skiproduksjon i heimbygda. Skia vart kalla Eggen-ski.

## Kjelder
* *Sportsboken*, aktuelle årgangar
Hello Goodbye

«**Hello Goodbye**» er ein song av The Beatles. Songen er tilskriven Lennon/McCartney, men vart i hovudsak skriven av Paul McCartney. «Hello Goodbye» vart gjeven ut på singel i november 1967 og toppa listene i både USA, Storbritannia og Noreg. Songen vart gjeven ut på den amerikanske utgåva av *[[Magical Mystery Tour]]*, som seinare vart den offisielle utgåva av albumet. 

Alistair Taylor, som arbeidde for Beatles-manager Brian Epstein, spurte ein gong McCartney korleis han skreiv songane sine, og McCartney tok han inn i stova si og gav han ein demonstrasjon på eit husorgel. Han bad Taylor rope ut det motsette av det han song, medan han spelte. Taylor sa seinare at han lurte på om McCartney berre faktisk fann på songen undervegs eller om han alt hadde ein ide om korleis songen skulle vere. Uansett hadde McCartney snart gjort ferdig ei demoutgåve av songen kalla «Hello Hello».

John Lennon likte ikkje songen og meinte det var tre minuttar med motseiingar og meiningslause samanstillingar. Han mislikte songen enno meir då han vart vald som A-side, medan hans eigen «I Am the Walrus» vart plassert på B-sida av singelen. Lennon hadde forventa «I Am the Walrus» som A-sida til singelen, men Paul McCartney og George Martin meinte at «Hello Goodbye» var ein meir kommersiell song. Denne krangelen mellom Lennon og McCartney fekk Lennon til å seie etter The Beatles gjekk frå kvarandre at «eg var lei av å vere støttebandet til Paul».

Dei siste linjene av songen, der heile bandet syng «Hela, hey-ba hello-a» kom spontant i studio. 

Det vart filma minst tre promo-videoar for «Hello Goodbye», men desse vart ikkje vist på BBC på grunn av dei strenge reglane til Musicians Union om miming til musikk. 

Songen gjekk til topps på listene i både USA, Storbritannia og Noreg. 

## Medverkande
I følgje Ian MacDonald:

;The Beatles
*Paul McCartney &ndash; solovokal, korvokal, piano, bass, bongo, conga
*John Lennon &ndash; korvokal, sologitar, Hammondorgel
*George Harrison &ndash; korvokal, sologitar
*Ringo Starr &ndash; trommer, maracas, tamburin, korvokal (over coda)

;Andre musikarar og produksjon
*Kenneth Essex &ndash; bratsj
*Leo Birnbaum &ndash; bratsj
*George Martin &ndash; produsent
*Geoff Emerick &ndash; lydteknikar
*Ken Scott &ndash; lydteknikar

## Salslister og salstrofé

### Vekeslister

### Årslister

### Salstrofé

## Kjelder

* *Denne artikkelen bygger på «[[:en:Hello Goodbye|Hello Goodbye]]» frå , den 8. februar 2009.* 
** * oppgav desse kjeldene:*

*
*
Baby You’re a Rich Man

«**Baby, You’re a Rich Man**» er ein song skriven av John Lennon og Paul McCartney, og spelt inn av The Beatles den 11. mai 1967 ved Olympic Sound Studios med hjelp frå lydteknikar Keith Grant. Dette var den første songen bandet spelte inn og miksa utan å nytte Abbey Road Studios.

Songen starta som to forskjellige, uferdige songar. Versa er frå ein song kalla «One of the Beautiful People» av John Lennon, medan refrenget var Paul McCartney sin uferdige «Baby, you’re a rich man …». Dette vart gjort på liknande måte med songen «A Day in the Life». Melodien i versa vart nytta i songen «Put a Little Love in Your Heart» av Jackie DeShannon.

Songen vart spelt inn under innspelinga av EPen *[[Magical Mystery Tour]]*, men vart først ikkje gjeve ut på denne doble EP-en. I USA vart *Magical Mystery Tour* gjeve ut som ein full LP med songar som tidlegare berre hadde vore på singel. Seinare vart denne LP-utgåva rekna som den offisielle utgåva, som mellom anna CD-utgåva er basert på.

## Medverkande
I følgje Mark Lewisohn og Ian MacDonald:

**The Beatles**
* John Lennon – solovokal, piano, clavioline
* Paul McCartney – korvokal, bass, piano
* George Harrison – korvokal, rytmegitar, sologitar, klapping
* Ringo Starr – trommer, tamburin, maracas, klapping

**Andre musikarar**
* Eddie Kramer – vibrafon

Brian Jones (frå The Rolling Stones) vert stundom feilaktig rekna som personen som spelar Clavioline. Mick Jagger var til stades under innspelinga, og namnet hans står på boksen som inneheld lydbandet av opptaket, noko som kan tyde på at han kanskje song korvokal.

## Kjelder

* *Denne artikkelen bygger på «[[:en:Baby You're a Rich Man|Baby You're a Rich Man]]» frå , den 8. februar 2009.* 
** * oppgav desse kjeldene:*

* 
* 
* 
* 

## Bakgrunnsstoff
* Songtittelen i moderne bruk
Ingfrid

**Ingfrid** eller **Ingefrid** er eit kvinnenamn som kjem frå det norrøne gudenamnet  Ing og frid, vakker. Det norrøne namnet Ingifríðr fekk etterkvart formene Ingerid og Ingrid i norsk språk, og vart først teke i bruk i den historiske forma i siste halvdelen av 1800-talet.  Ei sideform av namnet er **Ingfrida**.

Ingfrid har namnedag 10. februar.

## Bruken av namnet i Noreg
Namneforma Ingfrid vart teken i bruk på slutten av 1800-talet, i Trondheim i 1884 
*Ved folketeljinga i 1801 var ingen kvinner registrerte med dette namnet 
*Ved folketeljinga i 1900 var det 9 registrerte med namnet *Ingfrid*, 6 het *Ingfrida,* tredjeparten av desse budde i Sør-Trøndelag  
*I  2008 er det 572 kvinner* Ingfrid * til første fornamn, medan SSB ikkje gjev opplysningar om nokon med namnet *Ingfrida*.

## Kjende namneberarar
*Ingfrid Breie Nyhus (f. 1978), norsk pianist

## Sjå òg

## Kjelder
* Folketeljingar i Digitalarkivet
* Olav Veka 1991:  *Namneboka*, Det Norske Samlaget ISBN 82-521-3604-4
Lone

**Lone** er eit kvinnenamn, ei dansk kortform av namn på –lone, som Abelone, Magdelone.

Lone har namnedag 9. februar.

## Bruken av namnet i Noreg
Namnet Lone kom i bruk på 1800-talet, og vart populært i Noreg etter andre verdskrigen. 
* Ved folketeljinga i 1801 var ingen kvinner registrerte med dette namnet 
* Ved folketeljinga i 1900 var 2 registrerte med namnet Lone, ei i Grimstad og ei i Trondheim 
* I 2008 er det 1197 kvinner Lone til første fornamn.

## Kjende namneberarar

## Sjå òg:

## Kjelder
* Folketeljingar i Digitalarkivet
* Olav Veka 1991: *Namneboka*, Det Norske Samlaget ISBN 82-521-3604-4
Fjell i Serbia

Dette er ei liste over **fjell i Serbia** og det omstridde området **Kosovo**. Det meste av sentrale område av Serbia og Kosovo er fjellendt. Fjella i sentrale, vestlege og sørvestlege område av Serbia høyrer til Dei dinariske Alpane, medan Karpatane, Balkanfjella og Rhodopifjella.

Farga boksa viser at fjelltoppen ligg i Kosovo.

## Fjell i Serbia og Kosovo over 2000 moh

Farga boksa viser til fjelltoppar i Kosovo.

## Kjelder

* *Denne artikkelen bygger på «[[:en:List of mountains in Serbia|List of mountains in Serbia]]» frå , den 8. februar 2009.* 
** * oppgav desse kjeldene:*
** http://solair.eunet.yu/~s.ilic/planine.txt . Omskriving med løyve frå forfattaren.
VG-lista

**VG-lista** er den offisielle salslista for musikk i Noreg. Lista omfattar både singelar (*Topp 20*) og album (*Topp 40*). Ein gong i veka vert ei ny liste presentert i avisa *[[Verdens Gang|VG]]* og NRK-programmet *[[Topp 20]]*. Lista baserer seg på utsal frå om lag 100 platebutikkar rundt om i landet. 

Singellista starta som ei Topp 10-liste i veke 42 i 1958 og vart utvida til ei Topp 20-liste i veke 5 1995. Samstundes vart albumlista utvida til Topp 40. Albumlista hadde frå ho kom i gang første gong i veke 1 1967 vore ei Topp 20-liste. Den første singelen på toppen av VG-lista var Billy Vaughn Orchestra med «Sail Along Silvery Moon». 

Sidan veke 10 2003 har òg sal av musikk-DVDar hatt ei eiga liste. 

## Sjå òg
* Songar på toppen av VG-lista

## Bakgrunnsstoff
* VG-lista
* VG-lista - Dei 100 største singelane i Noreg gjennom tidene